REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/140-21

23. april 2021. godine

B e o g r a d

**Z A P I S N I K**

**PETNAESTE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 20. APRILA 2021. GODINE**

 Sednica je počela u 9,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Velibor Milojčić, Dejan Kesar, Đorđe Dabić, Jelena Žarić Kovačević, Dragan M. Marković, Daniel Đivanović, Toma Fila i Sanja Jefić Branković.

Sednici su prisustvovale i: Vesna Krišanov zamenik člana Biljane Pantić Pilje i Dubravka Kralj zamenik člana Vladana Zagrađanina.

 Sednici nisu prisustvovali članovi Odbora: Sanja Lakić, doc. dr Mihailo Jokić, Đorđe Komlenski, dr Aleksandar Martinović, Nebojša Pavlović i Nenad Baroš, niti njihovi zamenici.

 Sednici je prisustvovao iNinoslav Kekić, pomoćnik direktora Republičkog sekretarijata za javne politike*.*

Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

 D n e v n i r e d:

1. Razmatranje Predloga zakona o registru administrativnih postupaka (broj: 011-584/21 od 02. aprila 2021. godine) u načelu;
2. Utvrđivanje predloga odluke o prestanku funkcije predsednika Prekršajnog suda u Lazarevcu (dopis broj 118-676/21 od 15. aprila 2021. godine).

**PRVA TAČKA -** Razmatranje Predloga zakona o registru administrativnih postupaka (broj: 011-584/21 od 02. aprila 2021. godine) u načelu.

 **Ninoslav Kekić** je u uvodnom izlaganju članovima i zamenicima članova Odbora predstavio Predlog zakona kao i razloge za njegovo donošenje.

 Istakao je da je jedan od osnovnih razloga za donošenje ovog zakona bilo nastojanje da se omogući da privrednici i građani na jednom mestu mogu da pronađu usluge javne uprave ili administrativne postupke koji su im potrebni. Naveo je da trenutno u Registru ima popisano 2.730 postupaka, od kojih je 1.320 ažuriranih postupaka. Rekao je da na ovakav način svaki građanin veoma lako može da dobije informaciju šta je za svaki postupak potrebno i u kom roku može da očekuje da će organ postupiti. Naglasio je da je posredna funkcija ovog zakona i unapređenje razmene podataka između državnih organa. Ukazao je na činjenicu da su od početka 2017. godine, od kada se i radi na optimizaciji postupaka, postignute uštede od 32 miliona evra na godišnjem nivou za privredu.

 Predsednik Odbora je otvorio raspravu o Predlogu zakona o registru administrativnih postupaka u kojoj je učestvovao Vladimir Đukanović i Ninoslav Kekić.

 **Vladimir Đukanović** je naglasio da je potrebno približiti građanima način na koji mogu da koriste registar.

 **Ninoslav Kekić** je rekao da je kampanja kao i ceo materijal već pripremljen. Takođe, objasnio je članovima i zamenicima članova Odbora načine na koje korisnik Registra može doći do potrebnih informacija. Naglasio je da je ceo postupak malo usporen iz razloga što pojedini organi ne žele da pružaju elektronske usluge sve dok elektronski pečat ne bude u potpunosti definisan.

 **Vladimir Đukanović** je naglasio da veliki broj ljudi ne koristi elektronske usluge ni elektronske portale, zbog čega je potrebno da se povede ozbiljna kampanja koja bi pojasnila i približala način korišćenje elektronskog portala najširem krugu građana.

 Pošto se više niko nije javio za reč predsednik Odbora je zaključio raspravu u vezi sa ovom tačkom dnevnog reda i stavio na glasanje predlog da Odbor predloži Narodnoj skupštini da prihvati Predlog zakona o registru administrativnih postupaka, u načelu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da se za izvestioca Odbora odredi Đorđe Dabić.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA -** Utvrđivanje predloga odluke o prestanku funkcije predsednika Prekršajnog suda u Lazarevcu (dopis broj 118-676/21 od 15. aprila 2021. godine).

Predsednik Odbora je obavestio prisutne da je predsednik Prekršajnog suda u Lazarevcu Milica Živojinović dopisom 118-676/21 od 15. aprila 2021. godine zatražila od Narodne skupštine da donese odluku o prestanku funkcije predsednika suda na lični zahtev, u skladu sa članom 74. stav 1. Zakona o sudijama.

Predsednik je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i predložio da Odbor utvrdi Predlog odluke o prestanku funkcije predsednika Prekršajnog suda u Lazarevcu, na lični zahtev, sa danom 30. aprila 2021. godine.

Članovi i zamenici članova Odbora su **jednoglasno**  prihvatili navedeni predlog.

Predsednik je predložio da za predstavnika Odbora na sednici Narodne skupštine bude određen Đorđe Dabić.

Članovi i zamenici članova Odbora su **jednoglasno**  prihvatili navedeni predlog.

Sednica je završena u 9,20 časova.

SEKRETAR PREDSEDNIK

Sanja Pecelj Vladimir Đukanović